Document ID: 32012D0375

PADOMES ĪSTENOŠANAS LĒMUMS
(2012. gada 22. jūnijs),
ar ko groza Īstenošanas lēmumu 2011/77/ES par Savienības finanšu palīdzības piešķiršanu Īrijai
(2012/375/ES)
EIROPAS SAVIENĪBAS PADOME,
ņemot vērā Līgumu par Eiropas Savienības darbību,
ņemot vērā Padomes Regulu (ES) Nr. 407/2010 (2010. gada 11. maijs), ar ko izveido Eiropas finanšu stabilizācijas mehānismu (1), un jo īpaši tās 3. panta 2. punktu,
ņemot vērā Eiropas Komisijas priekšlikumu,
tā kā:
(1)
Pamatojoties uz Īrijas lūgumu, Padome ar Īstenošanas lēmumu 2011/77/ES (2) tai piešķīra finanšu palīdzību, lai atbalstītu stingru ekonomikas un finanšu reformu programmu (“programma”), kuras mērķis ir atjaunot uzticību, ļaut ekonomikā atjaunot ilgtspējīgu izaugsmi un nodrošināt finanšu stabilitāti Īrijā, eurozonā un Savienībā.
(2)
Saskaņā ar Īstenošanas lēmuma 2011/77/ES 3. panta 9. punktu Komisija kopā ar Starptautisko Valūtas fondu (SVF) un sadarbībā ar Eiropas Centrālo banku (ECB) ir sesto reizi pārskatījusi Īrijas iestāžu progresu pieņemto pasākumu īstenošanā, kā arī minēto pasākumu efektivitāti un to ekonomisko un sociālo ietekmi.
(3)
Īrijas iestādes 2011. gada septembrī Parlamentam iesniedza tiesību aktus, kas paredzēti, lai uzlabotu publisko finanšu ilgtermiņa ilgtspēju, kā paredzēts programmā. Parlaments līdz iepriekš minētā sestā ceturkšņa pārskata beigām nepieņēma vairākus paredzētās reformas elementus, jo īpaši attiecībā uz valsts dienesta jauno darbinieku pensijas tiesībām, tostarp priekšlaicīgas pensionēšanās pārskatīšanu attiecībā uz konkrētu kategoriju valsts dienesta darbiniekiem un pensiju indeksēšanu atbilstoši patēriņa cenām, un pensiju maksājumu piesaistīšanu vidējai izpeļņai karjeras laikā, un pensionēšanās vecuma piesaistīšanu valsts pensiju saņēmēju pensionēšanās vecumam. Iestādes ir apņēmušās nodrošināt, ka šie noteikumi tiks apstiprināti līdz 2012. gada beigām.
(4)
Ņemot vērā, ka ES mēroga stresa tests, ko veic Eiropas Banku iestādes uzraudzībā, ir atlikts līdz 2013. gadam, tiek uzskatīts par lietderīgu nākamo Īrijas vietējo banku stresa testu atlikt līdz 2013. gadam. Tikmēr iestādes ir noteikušas galvenos sagatavošanās darba virzienus, kas tiks pabeigti 2012. gadā.
(5)
Īrijas iestādes ir identificējušas papildu pasākumus, ko tās veiks 2012. gadā, lai samazinātu bezdarbu un atbalstītu programmas mērķu sasniegšanu. Konkrētāk, tās veiks pasākumus, lai palielinātu darba tirgus aktivizēšanas un apmācības politikas efektivitāti un mazinātu iespējas, ka sociālie maksājumi kavē darbspējīgos iedzīvotājus iesaistīties darba tirgū, vienlaikus aizsargājot tos iedzīvotājus, kam visvairāk nepieciešama palīdzība.
(6)
Ņemot vērā šīs izmaiņas un apsvērumus, Īstenošanas lēmums 2011/77/ES būtu jāgroza,
IR PIEŅĒMUSI ŠO LĒMUMU.
1. pants
Īstenošanas lēmuma 2011/77/ES 3. pantu groza šādi:
1)
panta 7. punkta d) apakšpunktu aizstāj ar šādu:
“d)
pieņem tiesību aktus, lai palielinātu valsts pensijas vecumu līdz 66 gadiem 2014. gadā, līdz 67 gadiem 2021. gadā un līdz 68 gadiem 2028. gadā, lai uzlabotu publisko finanšu ilgtermiņa ilgtspēju.”;
2)
panta 8. punktam pievieno šādus apakšpunktus:
“f)
pabeidz šādus darba virzienus vietējās Īrijas bankās, par kuru rezultātiem Īrijas iestādes ziņos Komisijai, ECB un SVF: i) neatkarīga aktīvu kvalitātes pārskatīšana, lai novērtētu kopējo un individuālo aizdevumu portfeļu kvalitāti un procesus, ko izmanto, lai noteiktu un uzraudzītu aktīvu kvalitāti; ii) grūtībās nonākušu kredītoperāciju pārskatīšana, lai novērtētu grūtībās nonākušu aizdevumu portfeļa pārvaldības spēju un efektivitāti bankās, tostarp nokavēto maksājumu pārvaldību un darba praksi, risinot situāciju ar ieņēmumus nenesošiem aizdevumiem un samazinot aizdevumu zaudējumus; iii) datu integritātes validēšana, lai novērtētu banku datu ticamību; un iv) ienākumu atzīšanas un pārstrukturēšanas projekts, lai pārskatītu pašreizējo praksi salīdzinājumā ar starptautiskajiem finanšu pārskatu standartiem (IFRS) un attiecīgajām regulatīvajām pamatnostādnēm;
g)
novērtē banku progresu attiecībā uz situācijas risināšanu ar ieņēmumus nenesošiem portfeļiem;
h)
sniedz novērtējumu Komisijai, ECB un SVF par pasākumiem, kas veikti attiecībā uz tiem, kas saņem maksājumus darba meklētājiem un kas nepiedalās pārrunās, ko organizē nodarbinātības aktivizēšanas pasākumu ietvaros;
i)
pabeidz starpiestāžu ziņojumu, lai izpētītu iespējas mazināt jebkādus negatīvus nodarbinātības stimulus, kas izriet no sociālo maksājumu struktūras;
j)
pieņem tiesību aktus, kas reformē valsts dienesta jauno darbinieku pensijas tiesības. Reformas ietver priekšlaicīgas pensionēšanās pārskatīšanu attiecībā uz konkrētu kategoriju valsts dienesta darbiniekiem un pensiju indeksēšanu atbilstīgi patēriņa cenām. Pensijas balsta uz vidējo izpeļņu karjeras laikā. Jauno darbinieku pensionēšanās vecumu piesaista valsts pensiju saņēmēju pensionēšanās vecumam.”;
3)
pantam pievieno šādu punktu:
“10. Īrija saskaņā ar saprašanās memorandā paredzētajiem noteikumiem 2013. gadā veic stresa pārbaudes bankās, kas tika iekļautas 2011. gada PCAR. Stresa testu saskaņo ar Eiropas Banku iestādes (EBI) veikto testu, un tā pamatā ir 2011. gada PCAR rezultāti un 2012. gada finanšu pasākumu programma. Stresa tests ir stingrs, un to turpina balstīt uz stabilām prognozēm par aizdevumu zaudējumiem un augstu pārredzamības līmeni. Rezultātu publicēšana notiks reizē ar nākamo EBI testu.”
2. pants
Šis lēmums ir adresēts Īrijai.
Luksemburgā, 2012. gada 22. jūnijā

Labels: 2
19
5
9
18
15